google/wiki40b huggingface dataset:
Magic Moments of Poker

"Magic Moments of Poker" (MMOP) on pokkeriturniiride sari, mis sai alguse 2009. aasta alguses. Sarja kvalifikatsioonivõistlused toimuvad internetipokkeri keskkonnas – internetimängude veebisaidil bwin. Igast internetis toimuvast kvalifikatsioonivoorust pääseb edasi seitse mängijat, kes saavad minna ühele seitsmest spordiüritusest ja mängida finaalipääsu nimel. Finaali võitja saab bwini pokkerivõistkonna liikmeks.

Turnee ülesehitus

Kasutajad saavad "Magic Moments of Pokeri" turniiridele kvalifitseeruda internetipokkeri turniiridel, mida korraldatakse internetimängude veebisaidil bwin. Kvalifikatsioon on võimalik ka mitmete partnerite veebisaitide kaudu.
Igale MMOP võistlusele saab kvalifitseeruda kuni seitse mängijat. Kõige olulisem pokkeriturniir leiab aset kaamerate ees teleülekandega pokkerilauas. Selle turniiri võitja võidab koha "Magic Moments of Pokeri" turnee suures finaalis.

Esimene koht

Peaauhind on bwini professionaalse pokkerivõistkonna liikmeks saamine (bwini pokkerivõistkond). Liikmesuse koguväärtus on 100 000 dollarit ning see sisaldab osalemist kõige märkimisväärsematel rahvusvahelistel pokkeriturniiridel (nt WSOP, WPT). Võitjast saab terveks aastaks professionaalne pokkerimängija ning ta saab kõigist nendest tunnustatud turniiridest osa võtta. Vastupidiselt teiste pokkeripakkujate sponsorlepingutele ei pea nendel turniiridel raha võitnud mängijad osa võidusummast tagasi maksma.

"Magic Moments of Pokeri" telesaade

Igast "Magic Moments of Pokeri" turnee mängust valmib telesaade, mida edastatakse üle maailma. Saade sisaldab salvestisi mängijatest kõigil seitsmel MMOP spordiüritusel ja ka salvestisi telestuudiost. Pokkeriturnee kontseptsiooni see aspekt on eriti oluline, kuna võimalus mängida pokkerit telekaamerate ees on paljude pokkerimängijate jaoks üliahvatlev.

Elamuspakett

"Magic Moments of Pokeri" turnee kõige tähtsam eesmärk on ühendada pokker ja spordiüritused. Mängijad võidavad nädalalõpu, mis on täis eksklusiivseid elamusi (näiteks VIP-piletid, võimalus kohtuda kuulsustega jne) ja sisaldab ka ööpäevaringset tuge. See asjaolu muudab selle turniirisarja võrreldes teiste internetipokkeri- ja tavapokkeriturniiridega eriliseks, sest MMOP sari pakub raha asemel elamusi.

Pokkerimäng telekaamerate ees

Sarja teeb lisaks ahvatlevaks ka see, et pokkerimängijatele antakse võimalus saada täheks iseenda pokkerisaates. Kõigi mängijate tegevus salvestatakse laudadesse paigaldatud kaamerate abil, et saate publik saaks mängijaid võimalikult lähedalt jälgida ja näha mängijate iga liigutust.

Pokkeriprofessionaal

Sarja esikoht, bwini pokkeritiimi liikmesus, võimaldab võitjal osaleda terve aasta jooksul suurtel pokkeriturniiridel nagu WSOP või WPT. Nende turniiride osavõtumaksud on väga suured. Pokkerimängijad eelistavad valdavalt sponsorlepingut, sest selle alusel ei pea mängija loovutama bwinile osa võimalikest võitudest.
Mitmed pokkeripakkujad pakuvad lepingut kindlatele kasutajatele. "Magic Moments of Poker" pakub aga kõikidele platvormi mängijatele võimalust mängida professionaalse pokkerivõistkonna liikmena.
Kihlepa raamatukogu

Kihlepa raamatukogu on raamatukogu Pärnu maakonnas Pärnu linnas Kihlepa külas. Raamatukogu juhataja on Luule Aomere.
Weezer

Weezer on 14. veebruaril 1992 Los Angeleses loodud USA rokkansambel.

Ansambli ajalugu

Kõigepealt alustasid nad tööd muusika kirjutamisega ja püüdsid muusikamaailmas läbi lüüa, esitades oma loomingut kohalikes klubides. Algus oli raske ja edu polnud kogu aeg nendega, ent poisid ei andnud alla. Pärast 16 koos oldud kuud, mil nende muusikukarjäär piirdus mõne esinemise ja demode lindistamisega New Yorgis, avastas nende andekuse plaadifirma Geffen Records, kellega neil õnnestus sõlmida ka leping. Bänd kolis üle New Yorki, kus nad alustasid lindistamist koostöös produtsent Ric Ocaseciga. Lindistamise ajal aga toimus juba esimene bändiliikmevahetus. Nimelt otsustas Jason pühenduda oma tulevase naise eest hoolitsemisele, kes kandis nende esimest last. Jasoni kohale asus bassist Brian Bell, kes varem oli tegutsenud bändis Carnival art.
Weezeri esimene omanimeline album ("Weezer" ehk "The Blue Album") ilmus 10. mail 1994 ja oli tõeline hitt kohe algusest peale. Sellelt albumilt ilmus kolm singlit: "Undone – The Sweater Song", "Buddy Holly" ja "Say it ain't so". "Buddy Holly" pälvis sel aastal mitmeid MTV auhindu, mis tõi bändile nende esimese topeltplaatinaplaadi.
Pärast mõnda ringreisi USA-s ja mujal maailmas otsustas bänd aja maha võtta. Bändi hing, solist, lugude autor ja kitarrist Rivers Cuomo otsustas jätkata oma haridusteed Harvardis. Matt ja Patrick töötasid uue bändi The Rentals kallal ning Brian pöördus tagasi oma endise bändi The Space Twins juurde.
1995. aasta talvel ja 1996. aasta suvel sai bänd taas stuudios kokku. Seekord otsustasid nad produtsendi töö enda kanda võtta. 24. septembril 1994 ilmus nende kauaoodatud teine album "Pinkerton", mis oli sootuks erinev nende esimesest albumist. Nende pillikäsitlemise oskus oli rohkem tahutud, sõnadel sügavam mõte ja tähendus ning bänd oli tunduvalt küpsem. "Pinkertonilt" ilmus kolm singlit: "El Scorcho", "The Good Life" ja "Pink Triangle", need tõstsid albumi müügiedetabelite tippu.
Pärast "Pinkertoni" ilmumist saabus bändi madalhooaeg. Matt Sharp lahkus bassisti kohalt, et pühenduda täielikult oma bändile The Rentalsile. Tema kohale asus Bostonist pärit Mikey Welsh, ent paari järgmise aasta jooksul oli bänd muusika loomisel üsna passiivne. Olukord kestis nii 2000. aasta kevadeni, mil Weezer otsustas taas jala muusikamaailma ukse vahele panna. Korraldades mõned kontserdid, said nad suure üllatuse osaliseks, kui kõik kontserdipiletid silmapilkselt läbi müüdi. Fännide vastukaja ja selleks ajaks taas kogunenud rikkalik muusikamaterjal tähendas vaid üht: Weezer oli tagasi! Järgnes tohutul hulgal esinemisi, mille vahel leidis bänd siiski aega tegeleda ka kolmanda albumi, "The Green Albumiga".
2001. aasta suvel leidis taas aset muutus bändi ridades, mil Mikey vahetas välja praegune Weezeri bassist Scott Shriner.
2002. aasta mais ilmus Weezeri neljas album "Maladroit". Pärast seda võttis bänd taas veidikeseks aja maha, kuid mitte kauaks. 5. oktoobril 2005 ilmus poodidesse ka nende viies album "Make Believe", millelt ilmus singel "Beverly Hills".
Pärast 2005. aasta turneed otsustas bänd taas mõneks ajaks aja maha võtta.
Popovi mõis

Popovi mõis (Popova muiža) oli suvemõis Lätis Riia linnas Avotu iela asumis peahoone aadressiga Visvalža ielā 8.
Mõis rajati XVIII sajandi lõpus ja kuulus venelastest ärimeestele Popovidele, kes ostsid piirkonna Kurmanovitelt. Plaan aastast 1769 näitab mõisa praeguses asukohas asuvat tervet hoonete gruppi, mille juurde kuulusid ka aiad ja sillutatud teed. Mõisa juures oli tubakamanufaktuur. Säilinud on siiski ainult üks hoone, mis on ehitatud kas XVIII sajandi lõpul või XIX sajandi alguses. Kõige omapärasem element hoone juures on pikk varikatus hoone sissepääsu juures, mis oli ilmselt mõeldud selleks, et vihma ajal oleks võimalik tõllast majja siseneda, ilma et vahepeal märjaks saaks. Valdavalt barokkstiilis ühekorruseline puidust suvemõis on praegu halvas seisukorras.
Laiuse voor

Laiuse voor (ka Laiuse mägi) on Vooremaa maastikurajooni kõrgeim voor.
Laiuse voor asub Vooremaa voorestiku põhjaosas, umbes 6 kilomeetri kaugusel Jõgeva linnast. Voore kõrgus merepinnast on 145,4 meetrit, suhteline kõrgus voore kaguosas asuva Kuremaa järve suhtes 61 meetrit. Voor on järsu lääne- ja lauge idanõlvaga, umbes 10 kilomeetrit pikk ning 2 kilomeetrit lai.
Laiuse voorel paikneb Vilina küla koos muistse linnamäe nn. Kalevipoja sängiga. Voore jalamil asuvad Alavere, Altvälja, Kasevere, Raaduvere ja Kuremaa küla ning Laiuse alevik. Üle voore kulgeb Jõgeva-Mustvee maantee. Voore tipus asub Laiuse Siniallikas, mis rahvapärimuses on tuntud oma tervistava toime poolest.
Voorelt avaneb kaunis vaade ümbruskonnale. Põhjas on näha Pandivere kõrgustik oma kõrgemate tippude, Emumäe ja Kellavere mäega.
Lafourche'i vald

Ajalugu

Vald moodustati 1807. aastal.
Sotsiaalne looderdamine

Sotsiaalne looderdamine on psühholoogias kasutatav mõiste, mis kirjeldab indiviidide produktiivsuse langust rühmas töötades. Seda peetakse rühmatöö puhul üheks enim takistavaks teguriks. 
Eri uurimuste tulemusel on leitud, et sotsiaalse looderdamise tõttu on rühma tulemused nõrgemad, kui sama suure hulga indiviidide tulemused kokku liidetuna. Üheks sotsiaalse looderdamise põhjuseks peetakse rühmas töötamise puhul esinevat vastutuse hajumise nähtust, kus ükski indiviid ei tunne end tulemuse eest vastutavana. Suurte rühmade puhul võib sotsiaalset looderdamist põhjustada ka indiviidide mulje, et nende panust ei peeta oluliseks. Siiski on tõestatud, et sotsiaalne looderdamine pole vältimatu. Parim võimalus sotsiaalse looderdamise vältimiseks või vähemalt selle vähendamiseks on luua rühmas töötamise puhul struktuur, mis võimaldab mõõta ja jälgida iga rühmaliikme individuaalset panust, misjuures peavad kõik rühmaliikmed sellest teadlikud olema.

Ajalugu

Esmakordselt leidis sotsiaalse looderdamise kohta tõendeid prantslane Max Ringelmann 1913. aastal. Ta viis läbi katse, kus osalejad pidid köit tõmbama nii tugevalt, kui nad jaksasid, ning samal ajal mõõtis köie teises otsas olev mõõteriist tõmbe tugevust. Katse viidi läbi individuaalselt ning kahe, kolme ja kaheksa kaupa. Ilmnes, et mida rohkem inimesi tõmbab köit, seda enam väheneb individuaalne panus. Kahekesi tõmmates rakendati 95% oma jõust, kolmekesi 85% ning kaheksakesi kõigest 49%. Sellest tegi Ringlemann järelduse, et indiviidide soorituse tase jääb rühmas töötades alla nende potentsiaali. Seda nähtust hakati nimetama Ringelmanni efektiks.
Viimane pühapäev

"Viimane pühapäev" ("To ostatnia niedziela") on poola helilooja Jerzy Petersburgski tuntuim tango, mida tuntakse venekeelses versioonis pealkirjaga "Утомлённое солнце" ("Väsinud päike"). 
Armastajapaari lahkuminekut kujutavat kurvameelset laulu kutsuti ka "Suitsiiditangoks", mis tekitab segadust, kuna sagedamini tunti selle pealkirjaga Ungari helilooja Rezső Seressi 1933. aasta pala "Vége a világnak" (inglise keeles "Gloomy Sunday", seda esitasid nt Paul Robeson ja Billie Holiday).
Laulu poolakeelsed sõnad kirjutas 1935. aastal poola luuletaja Zenon Friedwald, venekeelsed Jossif Alvek. August Porgi sõnul jõudis laul Nõukogude Liitu 1937. aastal ja plaadistati pealkirjaga "Песня о юге" ("Lahkumine"), kuid kasutati ka pealkirja "Листья падают с клёна" ("Vahtrailt langeb lehti"). Kokku valmis vene keeles kolm versiooni, millest ükski ei olnud otsene tõlge. Neist tuntuimaks kujunes "Утомлённое солнце" ( "Väsinud päike", eesti keeles ka "Päikesest rammestunud"), mis andis nime lavastaja Nikita Mihhalkovi samanimelisele filmile. Filmi populaarsuse tõttu (muuhulgas võitis see 1995. aastal parima võõrkeelse filmi Oscari) peetaksegi laulu sageli vene algupärandiks. Eesti keeles on Olev Vestman esitanud seda pealkirja all "Väsinud päike" (sõnad Heldur Jõgioja, salvestatud helikassetil "Linnatuled", 1994)
Poola keeles on "Viimset pühapäeva" esitanud paljud lauljad, kuid tänini võib populaarseimaks pidada Mieczysław Foggi sõjaeelset versiooni. Poola laulja Adam Aston salvestas palast ka heebreakeelse versiooni "Viimane sabat". Läti viiuldaja Gidon Kremer kasutas Petersburski tangomotiivi oma teoses "El Sol Sueno (Hommage a Astor Piazzolla)".
"Viimane pühapäev" on leidnud kasutust mitmes filmis. Tuntuimad neist on Andrzej Wajda "Kronika wypadków miłosnych" ("Armuseikluste kroonika", 1986), Andrei Mihhalkov-Kontšalovski "Siberiaad" (1979), Juri Noršteini multifilm "Сказка сказок" ("Muinasjutt muinasjuttudest", 1979), Steven Spielbergi "Schindleri nimekiri" (1993), Krzysztof Kieślowski "Kolm värvi: valge" (1994), Nikita Mihhalkovi "Päikesest rammestunud" (1994) ja .
Olev Vestmanni eestikeelne versioon "Väsinud päike" leidub ka kogumikplaatidel "Unelmate tango" (Tartu: LeHelMus, 2003) ja "Ansambel "Suveniir" teekaaslastega" (Laagri, Harjumaa: Estonian Artist Agency, 2011), kus muusika autorsus on ekslikult omistatud läti tangoheliloojale Oskar Strockile, ning helikassettidel "Suveniir 1994" (Tartu: Suveniir, 1994) ja "Kesk õitsvaid lilli" (Tartu: Suveniir, 1997), kus autorit ei ole märgitud.
Luunja mõisa kalmistu

Luunja mõisa kalmistu on kalmistu Tartu-Maarja kihelkonnas Tartumaal, tänapäevase haldusjaotuse järgi Luunja alevikus Luunja vallas Tartu maakonnas.

Kirjeldus

Kalmistu jääb Luunja mõisa südamest linnulennult ühe kilomeetri kaugusele põhjakirdesse. Kalmistul oli ka teadmata ajal rajatud kabel.

Ajalugu

Kalmistu rajasid mõisa tollased omanikud Münnichid arvatavasti varsti pärast 1767. aastat, kui Peterburis suri ja maeti Burchard Christoph von Münnich. Ta maeti millalgi ümber Luunja mõisa kalmistule. 19. sajandi algul maeti kalmistule mõisa tollaste omanike Nolckenite suguvõsa liikmeid. Kalmistule on üldse arvatavasti maetud 17 inimest.

Lammutamine

Kalmistu oli jäetud maha, kui 1970. aastate algul hakkas Luunja sovhoos selle kohale ehitama sigalat. Osa kalmistut ja selle kabel lammutati ning sealtsaadud kive kasutati kohalike uute majade ehitusel. Ülejäänud osa kalmistut veeti täis prahti.

Korrastamine

2008. aastal asutati lagastatud kalmistu korrastamiseks MTÜ Münnich. 2012. aastal avati kalmistu kohale rajatud mälestuspark avalikkusele, pidulik avamine toimus 9. augustil 2013.
Jõumoment

Jõu moment punkti suhtes

Jõu momendiks punkti  suhtes  nimetatakse vektorit, mis võrdub jõu rakenduspunkti kohavektori  ja jõuvektori  vektorkorrutisega, ehk
Momentvektori  suurus ja suund sõltub punkti  valikust.

Jõu moment telje suhtes

Jõu moment telje suhtes võrdub momendiga, mille annab selle jõu projektsioon vaadeldava teljega ristuval tasandil telje ja tasandi lõikepunkti suhtes.
Läti Vikipeedia maraton

Läti Vikipeedia maraton (läti keeles Latvijas Vikipēdijas maratons) on lätikeelse Vikipeedia kogukonna ja mitme ettevõtte (eestvedajaks Norvik Banka) algatus, mille eesmärk on täiendada lätikeelset Vikipeediat ja Läti 100. aastapäevaks (18. november 2018) jõuda selles Vikipeedias 100 000. artiklini. Algatuse eesmärkide seas on ka väärtustada läti keelt ja julgustada lätikeelse Vikipeedia kasutamist hariduses.
Maraton algas 11. märtsil 2015 ja kestis 18. novembrini 2018. Maratoni alguse ajal oli lätikeelses Vikipeedias 59 000 artiklit. 2018. aasta juuli seisuga on seal Vikipeedias 86 000 artiklit.
Mextonia Festival

Mextonia festival oli 14. juunist – 22. juunini 2017 Tallinnas toimunud transgrafitifestival, mille korraldasid Mehhiko organisatsioon Nueve Arte Urbano ja Eesti organisatsioon Todoesuno Eesti. 
Festivali korraldamine oli valdavalt väikese Mehhiko liikumise Nueve Arte Urbano kink Eestile 100. aastapäeva puhul (Eesti Vabariik 100). Festivalil osales 26 kunstnikku ja produtsenti Mehhikost, 30 tänavakunstnikku Eestist ning 7 tänavakunstnikku mujalt maailmast. Kõik kunstnikud kinkisid enda aja, energia ja ande Mextonia projekti. Projekti rahastas peamiselt Mehhiko väikeettevõte Incusa SA de CV, millele sama aasta 7. juunil anti riiklik kvaliteediauhind jätkusuutliku ettevõtluse eest.
Festivali raames tehti Tallinna ja mujale Eestis 50 maalingut 60 kunstniku poolt. Grafitite kogupindala tuli üle 6000 m² seinapinda. Grafititel on kujutatud eestluse ja Eestiga seotud sümboleid, nt kultuurikilomeeter, Tallinna Tehnikaülikool, Tallinna Sadama kruiisikai, Tallinna Teletorni siseõu jt.
Mextonia festivali aluseks oli Mextonia manifest, mille autor on Mextonia festivali kaaslooja Édgar Sánchez Mehhikost ning millesse andsid panuse folklorist Marju Kõivupuu ja festivali Eesti-poolne kaaslooja Sigre Tompel.
Mextonia festivali teostumisele aitasid kaasa kohalikud organisatsioonid EV100, EKKM, Stencibility, Pirados, JJ-Street Baltic Sessions.
Pühasõdalane

Näited

Al-Nusra rühmituse võitleja, taanist pärineva Amiri tunnistus, Süüria kodusõjas (EPL 20. oktoober 2014): „Me tänasime jumalat, et usutaganejad surid. Me peksime nende laipu ja määrisime neid nende enda verega. Tead, nad on koerad. Loomad, kes väärivad surma. Ma räägin, ma olin tõeliselt õnnelik. Iga kord, kui me tapsime rafidah’ (šiiitide halvustav nimetus), tundsin end tõeliselt õnnelikuna.”
22. septembril 2014 ütles videopöördumises terrorirühmituse Islamiriigi (IS) kõneisik Abu Mohammed al-Adnani: Kui te saate tappa uskmatu ameeriklase või eurooplase, eriti pahatahtlikke ja räpaseid prantslasi või austraallasi või kanadalasi /../ kaasaarvatud Islamiriigi vastu koalitsiooni astunud riikide kodanikke, siis toetuge Allahile ja tapke ta. Lömastage tema pea kiviga või veristage ta noaga või sõitke temast oma autoga üle või visake ta kõrgelt alla või kägistage või mürgitage teda. /../ Te maksate veel selle eest, kui teie ristisõda kokku kukub, ning seejärel ründame me teid teie kodumaal.
Julius Lill

Julius Lill (18. juuli 1878 – 1. veebruar 1951 Stockholm) oli Eesti poliitik ja farmatseut. Korp! Sakala auvilistlane.
Ta oli IV Riigikogu, Majaomanikkude Koja, Rohuteadlaste Koja, Kaubandus-Tööstuskoja ja Tartu linnavolikogu liige. Ta oli ka Rootsi aukonsul Tartus.
Julius Lill oli abielus Linda Lillega (sündinud Linda Sepa; 27. märts 1901 Tartu – 24. veebruar 1973 Stockholm).
Led Zeppelin

Bänd sai alguse

Juulis 1968 läks laiali The Yardbirds – ansambel, mis oli muutnud Briti roki kõla. Tülikal moel nägi nende leping ette veel tuurile minekut, mis seadis Jimmy Page'i bassimehe Chris Dreja ette ülesande otsida bändi uued liikmed. Robert Plant tõi kaasa trummar John Bonhami. Toimus veel üks ümberpaigutus – Dreja asemele tuli John Paul Jones, kellega Page oli 1966. aastal koos Keith Mooniga ansamblist The Who mänginud Jeff Becki loos „Beck's Bolero”. Nelik kogunes proovi tegema 1966. aasta augustis ja tajus, et kuigi isiklikus plaanis polnud neil kuigi palju ühist, oli muusikaline säde olemas. Septembris salvestasid nad esimese albumi ja olles The New Yardbirdsi nime all täitnud kõik vanad kohustused, muutusid Led Zeppeliniks (nime haudusid välja The Who mehed Keith Moon ja John Entwistle, püüdes kirjeldada ansamblit, mis kukub taevast alla nagu tinast õhupall).

Suhted bändiliikmete vahel

Sõprusega ei olnud siin tegemist. Kitarrist Jimmy Page ja laulja Robert Plant ei saanud hästi läbi enne, kui neid Walesi mägedes ringi uidates liitis huvi rahvamuusika vastu. 1973. aastal ähvardas bassimees John Paul Jones –alatine autsaider – lahkuda ja hakata koormeistriks. „Me käisime tuuridel, tegime ära salvestuse," ütles ta, "ning siis ei kohtunud üksteisega üldse, me ei olnud bänd, kus oleks seltskondlikult suheldud.” Ometi käisid Page, Plant ja trummar John Bonham 1974. aastal koos Elvis Presley kontserdil Los Angelese Forumis. „Meil on siin Led Zeppelin kohal,“ ütles Presley oma bändile. „Püüame nüüd jätta mulje, et me teame, mida teeme.”

Tegevuse lõpp

Ansambel lõpetas tegevuse pärast trummar John Bonhami surma 24. septembril 1980. Ehkki ajakirjanduses esines hulgaliselt spekulatsioone tema võimalike asendajate kohta (Cozy Powell, Carmine Appice, Barriemore Barlow, Simon Kirke või Bev Bevan), avaldasid ülejäänud bändiliikmed 4. detsembril ametliku teadaande oma lahkumineku kohta.
Siiski on bänd hiljemgi andnud kontserte. Seejuures on vahetevahel trumme mänginud John Bonhami poeg Jason Bonham. Oma esimese täispika kontserdi pärast lahkuminekut andis bänd 2007. aastal Londonis O₂ Arenal Ahmet Ertegüni mälestuseks. See kontsert jõudis Guinnessi rekordite raamatusse, kui kontsert millele oli enim piletisoove. Neid soove oli üle 20 miljoni. 2012. aastal valmis kontserdist film "Celebration Day".

Väljaspool bändi

Led Zeppelinist oli vaimustuses Dave Grohl, kes meelitas bassimeest Jonesi mängima Foo Fightersi albumil „In Your Honor”, mängides seal mandoliini ja klaverit ning tegi 2009. aastal koos temaga (ja Josh Homme'iga ansamblist Queens of the Stone Age) ansambli Them Crooked Vultures.
Terra sigillata

Terra sigillata Vana-Kreekas

Vana-Kreeka keraamikas võeti kasutusele äärmiselt peeneteraline savi, millest moodustati veega segades suspensioon, mida kanti keraamilistele esemetele.
Pärast poleeriti keraamikale kantud segu kõrgetasemeliselt ja teostati põletus, mille järel saavutas nõude pind sügava punaka värvitooni koos pehme läikega.

Terra sigillata Vana-Roomas

Ka Vana-Roomas kasutati keraamiliste esemete loomisel terra sigillata tehnikat. Erinevalt kreeklastest võeti aga kasutusele uus meetod reljeefse dekoori saavutamiseks, mis seisnes varasema reljeefi pealekleepimise asemel vormi pressimises.

Terra sigillata tänapäeval

Tehnika, mille valmistusviisid olid unustusse vajunud, ärkas uuele elule 20. sajandi keskpaigas, kui Ameerika Ühendriikides leiti, et antiikseid savianumaid ei kata tundmatu koostisega glasuur, vaid eritöötluse läbiteinud savilobri. Tehti hulk katseid Kreekas leiduvate savidega ja taasavastati terra sigillata loomise meetodid.
Tänapäeval toimub nimetatud tehnika viljelemine natuke teistmoodi, kui see oli antiikajal. Näiteks kasutatakse pallsavi, mis on heade plastiliste omadustega ning savi ja vee segule lisatakse vedeldajana kaltsineeritud soodat, mitte aga puutuhast väljapestud potast nagu Vana-Kreekas.
Siiski on endiselt kogu protsessi eesmärgiks võimalikult peene savilobri saamine, kuigi selleks rakendatavaid meetodeid on mitmeid. Sest kui saadav savilobri ei ole piisavalt peeneteraline, et seda oleks võimalik pärast keraamilisele esemele kandmist kasvõi sõrmega läikima hõõruda, ei ole tegu terra sigillata tehnikaga.
Rapla vald (1939)

Rapla vald oli vald Harjumaal aastail 1939–1950.
Vald moodustati senise Rapla valla maa-alast, välja arvatud Jalase küla, Koikse asunduse ja Keila jõest Juuru pool asuvad Hagudi küla heinamaade maa-alad ning Seli asunduse ja Härgküla metsandiku piirkond; senise Juuru valla Purila-Ülejõe küla maa-alast.
1939. aastal oli vallas 4948 elanikku, see oli Harjumaa suurima elanike arvuga vald. Valla pindala oli 220,43 km² (22 043,25 ha).
Esimene vallavanem oli Oskar Leinsalu.
Orkestratsioon (infotehnoloogia)

Orkestratsioon on infotehnoloogias arvutisüsteemide ja tarkvara automatiseeritud seadistamine, koordineerimine ja haldamine.
Selle saavutamiseks on mitmesuguseid tarkvarapakette, näiteks Ansible, Puppet, Salt, Terraform ja Kubernetes.

Kasutusala

Orkestratsiooni kasutatakse tihti teenusele orienteeritud arhitektuuri (SOA), virtualiseerimise (ka konteineriseerimise) ja dünaamiliste andmekeskuste kontekstis. Orkestreerimine aitab kaasa rakenduste, andmete ja infrastruktuuri vastavusse viimisel ärinõuetega.
Konteinerarhitektuuris tähendab orkestreerimine paljude erinevate konteinerite üheaegset haldamist - näiteks nende automaatset eemaldamist või lisamist (skaleeritavus).
Kiirabibaas

Kiirabibaas on kiirabibrigaadi alaline paiknemiskoht.
2005. aastal oli Eestis 52 kiirabibaasi.
30-minutilise sõiduaja alusel kiirabibaasist on määratud kiirabibrigaadi vahetu tegevuspiirkonna ulatus.